Narendra Modi

**Narendra Damodardas Modi** (Goedjarati: નરેન્દ્ર દામોદરદાસ મોદી, [ˈnəɾeːnd̪rə d̪aːmoːd̪əɾˈd̪aːs ˈmoːd̪iː], , gebore 17 September 1950) is die 14de en huidige eerste minister van Indië. Hy is die leier van die Bharatiya Janata Party (BJP).

## Biografie 
Hy is die derde in 'n gesin van vier kinders. Sy pa het aan die Ghanchi-kaste behoort. Gedurende sy kinder- en tienerjare het Modi hul pa se teestalletjie saam met sy broer bestuur. As volwassene het hy aan die universiteite van Delhi en Goedjarat gestudeer. Hy het 'n meestersgraad in politieke wetenskap verwerf. Hy het egter sy belangrikste opleiding ontvang in die geledere van die Rashtriya Swayamasevak Sangh (RSS, die Corps of National Volunteers), waarby hy as kind aangesluit het. Na sy studies het Modi sy politieke loopbaan in 1988 begin as sekretaris van die Goedjarat-tak vir die Bharatiya Janata Party (BJP). In die middel van die 1990's het Modi nasionale sekretaris geword en in 1998 hoofsekretaris van die BJP.

### Politieke loopbaan 
Van 2001 tot 2014 het hy as die 14de hoofminister van die Indiese deelstaat Goedjarat gedien. Modi is omstrede vir sy rol in die 2002 Goedjarat-onluste, waarin 'n geskatte 1 000 Moslems in drie weke vermoor is. Modi word daarvan beskuldig dat hy niks gedoen het om die aggressie van die Hindoes teen die Moslems te verhinder nie. Goedjarat was 'n ekonomiese suksesverhaal tydens Modi se ampstermyn.

In die 2014-parlementêre verkiesing het Modi die BJP tot 'n skouspelagtige oorwinning gelei. Die BJP het 'n volstrekte meerderheid in die Lok Sabha met 282 setels verseker, die eerste keer sedert die 1984-verkiesing dat 'n party dit behaal het en die eerste keer dat 'n ander party as die Congress Party die grootste in die land is. Modi is op 26 Mei 2014 as premier van Indië ingesweer.

Op die inisiatief van Modi is die International Solar Alliance (ISA) in 2015 in Parys geloods deur Modi en die voormalige president van Frankryk François Hollande. Hierdie alliansie van meer as 120 tropiese lande wil ook die afhanklikheid van fossielbrandstowwe verminder deur die ontginning van sonenergie.

In die 2019 Indiese parlementêre verkiesing het Modi se party sy volstrekte meerderheid met 21 setels uitgebrei en weereens Indië se grootste geword. Op 30 Mei 2019 is Modi vir 'n tweede termyn as premier ingesweer.

## Persoonlike lewe 
Daar is lank gedink dat Modi ongetroud was. Dit was eers tydens die verkiesingsveldtog in 2014 dat dit aan die lig kom dat hy 45 jaar lank getroud was. Dit was 'n gereëlde huwelik. Kort ná die troue het Modi sy vrou verlaat, maar nooit van haar geskei nie.

## Fotogalery 

Lêer:Shri Narendra Modi sworn in as Prime Minister.jpg|Modi lê die ampseed af as die premier van Indië, met president Pranab Mukherjee wat  toekyk
Lêer:The President, Shri Ram Nath Kovind administering the oath of office of the Prime Minister to Shri Narendra Modi, at a Swearing-in Ceremony, at Rashtrapati Bhavan, in New Delhi on May 30, 2019 (3).jpg|Modi lê die ampseed af as die premier van Indië vir die tweede keer, met president Ram Nath Kovind wat die eed voorlees.
Lêer:The Prime Minister, Shri Narendra Modi meeting the Prime Minister of Malaysia, Dr. Mahathir Bin Mohamad, in Kuala Lumpur, Malaysia on May 31, 2018.JPG|Modi en die Premier van Maleisië Mahathir Mohamad op 31 Mei 2018
Lêer:The Prime Minister, Shri Narendra Modi walking towards the dais to address the Nation at Red Fort, on the occasion of 75th Independence Day, in Delhi on August 15, 2021 (2).jpg|Eerste Minister Modi stap na die podium om die nasie toe te spreek by Red Fort, ter geleentheid van die 75ste onafhanklikheidsdag in Delhi op 15 Augustus 2021

## Verwysings 
## Eksterne skakels 
*   Amptelike webwerf